Benedikte Kiær (KF), 2010-12-02:
Jeg vil først sige tak for den overvejende positive modtagelse af forslagene.
Forslagene her ligger i forlængelse af regeringens ghettostrategi, og de udmønter også boligaftalen med Dansk Folkeparti og Det Radikale Venstre om en styrket indsats i ghettoområderne og om anvendelsen af den almene sektors midler.
Liberal Alliance har efterfølgende tilsluttet sig aftalen.
Der er enighed om en klar målsætning: Ghettoområderne skal integreres i det øvrige samfund.
Det kræver forandring på mange planer, så områderne bliver attraktive for en bredere kreds.
Der skal fysiske forandringer til, det sociale liv skal løftes, og kriminaliteten skal væk.
Antallet af ghettoområder skal reduceres med en fjerdedel inden udgangen af 2016 og halveres inden 2020.
Det er en ambitiøs målsætning, som kræver en lige så ambitiøs indsats.
Vi skal løbende følge op på udviklingen, ghettoområderne forsvinder nemlig ikke af sig selv.
Tværtimod er det nødvendigt med en langsigtet og også en vedholdende proces.
Boligaftalen og forslagene her går på to ben.
For det første sikres en ambitiøs indsats i de udsatte almene boligområder.
Der er afsat historisk høje rammer til renovering, der kan gives tilskud til forbedring af infrastrukturen i ghettoområderne, og der bliver bedre mulighed for nedrivning der, hvor det er hensigtsmæssigt.
Samtidig fortsætter vi med at gøre en særlig boligsocial indsats i de udsatte boligområder de næste 4 år.
For det andet fokuserer vi på beboersammensætningen.
Det kræver en mere præcis styring af anvisning og udlejning.
Vi foreslår derfor stop for kommunal anvisning og udlejning til en række forskellige persongrupper, og det gør vi ud fra den betragtning, at de vil have bedre af at bo andre steder end i ghettoområderne og i områder, der kan anvende kombineret udlejning.
Der er under behandlingen af de her forslag fremkommet en række spørgsmål, som jeg kan forstå på ordførerne vil blive stillet under udvalgsbehandlingen.
Samtidig vil jeg kvittere for, at man har tænkt sig at gå meget konstruktivt ind i behandlingen af de her tre lovforslag.
Men jeg har også noteret mig nogle spørgsmål, som jeg kort vil svare på her.
Jeg har noteret mig et spørgsmål om, hvem det var, jeg som socialminister havde talt med fra henholdsvis Socialdemokraterne og Socialistisk Folkeparti.
Det er rigtigt, at jeg ikke har talt med boligordførerne fra de to partier, men jeg har talt med finansordføreren fra Socialdemokraterne, og jeg har talt med gruppeformanden fra Socialistisk Folkeparti.
Så noterer jeg mig også, at både Socialdemokraterne og Socialistisk Folkeparti begynder at komme med nogle betragtninger og nogle ord, som de ikke har taget med i deres eget oplæg, »Ny tryghed i udsatte boligområder«.
Jeg kan bl.a. forstå, at de to partier hæfter sig ved, at vi ikke i forbindelse med den her definition, som vi er kommet med, af et ghettoområde har betragtninger i forhold til fattigdom og sociale forhold, og det finder man er fejlagtigt.
Der kan jeg blot hæfte mig ved, at hvis man kigger hele ghettooplægget fra de to partier igennem, kan man ikke finde ordet fattigdom.
Derudover hæfter jeg mig også ved, at særlig Socialistisk Folkeparti har nogle bemærkninger om etnicitet, og jeg vil blot fremhæve, at hvis man kigger oplægget fra bl.a. Socialistisk Folkeparti igennem – det oplæg, som Socialistisk Folkeparti har lavet sammen med Socialdemokraterne – ser man, at i forhold til ghettoområderne fremhæves netop etnicitet, og at det derfor også er nødvendigt at sætte en række tiltag i gang.
Det var blot lige i forhold til nogle af de bemærkninger, der er kommet her under debatten.
Jeg ser frem til en fortsat behandling og ser frem til de spørgsmål, der måtte komme under behandlingen i udvalget.